A magyar királyi híradó úgy gyárt elrettentő riportokat Németországról, hogy azokban egy szélsőjobboldali párt tagjai játszák el az átlagpolgár szerepét – erről már áprilisban hírt adott a hvg.hu. Az M1 azonban nem tudott leállni erről az újságírásnak nem nevezhető praktikáról, és ez már a németeknek is feltűnt.

Egy hete Marie-Thérèse Kaiser nyilatkozott a magyar királyi tévének arról, hogy már nem mer Hamburg belvárosában kimenni az utcára. Csak az marad ki a riportból, hogy a megszólaló a Hamburgtól bő 50 kilométerre fekvő Rotenburg városka AfD-szervezetének az elnöke. A populista párt besorolása vitatott, de annyi biztos, hogy soraiban számos antiszemita és szélsőjobboldali foglal helyet. A magyar tévétől a hírhamisítást is kimeríti, amikor a nyilatkozó kapcsán érintettséget hazudik, de elhallgatja annak politikai érdekeit.

Orosz Márta © Facebook.com

Miután a kormány propagandáját kiszolgáló összefonódást felfedezte Orosz Márta, Berlinben élő újságíró, először a hvg.hu-nak beszélt a hírmanipulálásokról. A nyáron aztán több német sajtóorgánum is felkapta a témát, most az NDR forgatott róla egy hatperces beszámolót.

A magyar érintettek megtagadták ebben a nyilatkozatot, de az egyik "német járókelőnek" álcázott AfD-politikus vállalta az interjút. Ebből kiderül, hogy fogalma sem volt arról a hamburgi házról, amely előtt a magyar választási kampányban horrorsztorikat mesélt, nem az adott kerületben él, sőt nem is a városban. Azért ott forgatott az M1-gyel, mert úgyis arra volt dolga. Egyébként a tudósító-szerkesztő hívására vett részt a forgatáson.

A magyar királyi híradó tehát járókelőnek mutatott be egy szélsőséges politikust, akivel előre lebeszélte, annak hol lenne kényelmes meredek állításokat tennie valamiről, amiről nincs közvetlen tapasztalata.

A német riporterek megvizsgálták az M1 tudósítójának Facebook-kapcsolatait, és azt vették észre, hogy azon csak AfD-politikusok találhatóak, de azok szép számmal. A riport felveti a kérdést, hogy a magyar "közszolgálat" tudatosan kreálja-e a szélsőjobboldali szervezettel a "híreket".

A Fülke áprilisi felvétele, amelyen Orosz Márta beszél: